CELEX: 32020R0857
Language: el
Date: 2020-06-17 00:00:00
Title: Εκτελεστικός κανονισμός (ΕΕ) 2020/857 της Επιτροπής της 17 ης Ιουνίου 2020 για τον καθορισμό των αρχών που πρέπει να περιλαμβάνονται στη σύμβαση μεταξύ της Ευρωπαϊκής Επιτροπής και του μητρώου του τομέα ανωτάτου επιπέδου.eu, σύμφωνα με τον κανονισμό (ΕΕ) 2019/517 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

19.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 195/52
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/857 ΤΗΣ ΕΠΙΤΡΟΠΗΣ
         της 17 ης Ιουνίου 2020
         για τον καθορισμό των αρχών που πρέπει να περιλαμβάνονται στη σύμβαση μεταξύ της Ευρωπαϊκής Επιτροπής και του μητρώου του τομέα ανωτάτου επιπέδου.eu, σύμφωνα με τον κανονισμό (ΕΕ) 2019/517 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/517 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την υλοποίηση και τη λειτουργία του ονόματος τομέα ανωτάτου επιπέδου.eu, για την τροποποίηση και κατάργηση του κανονισμού (ΕΚ) αριθ. 733/2002 και την κατάργηση του κανονισμού (ΕΚ) αριθ. 874/2004 της Επιτροπής (1), και ιδίως το άρθρο 8 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σκοπός του παρόντος κανονισμού είναι να καθορίσει τις αρχές που πρέπει να περιλαμβάνονται στη σύμβαση μεταξύ της Επιτροπής και του μητρώου όσον αφορά την οργάνωση, τη διοίκηση και τη διαχείριση του τομέα ανωτάτου επιπέδου (στο εξής: TLD).eu.
                  
               
                     (2)
                  
                  
                     Το μητρώο θα πρέπει να διαχειρίζεται τον TLD.eu κατά τρόπο που ενισχύει την ενωσιακή ταυτότητα, προάγει τις αξίες της Ένωσης στο διαδίκτυο και προωθεί τη χρήση του ονόματος τομέα.eu.
                  
               
                     (3)
                  
                  
                     Για να αυξηθεί η προσβασιμότητα και η χρήση του TLD.eu από όλους όσοι είναι επιλέξιμοι για την καταχώριση ενός TLD.eu σύμφωνα με τον κανονισμό (ΕΕ) 2019/517, το μητρώο, κατόπιν αιτήματος της Επιτροπής, θα πρέπει να παρέχει υπηρεσίες καταχωρητή σε συγκεκριμένες υποεξυπηρετούμενες γεωγραφικές περιοχές της Ένωσης ή σε συγκεκριμένες κατηγορίες χρηστών που προσδιορίζονται από την Επιτροπή.
                  
               
                     (4)
                  
                  
                     Για την εκπλήρωση των υποχρεώσεων που καθορίζονται στον κανονισμό (ΕΕ) 2019/517, είναι σημαντικό το μητρώο να διασφαλίζει τη χρηστή διακυβέρνηση του TLD.eu, σε συνεργασία με την Επιτροπή και λαμβάνοντας υπόψη τις γνώμες της πολυμερούς συμβουλευτικής ομάδας που συστάθηκε με τον κανονισμό (ΕΕ) 2019/517, όποτε το ζητήσει η Επιτροπή.
                  
               
                     (5)
                  
                  
                     Για να διασφαλιστεί η ανταγωνιστικότητα και η ευρεία χρήση του TLD.eu, το μητρώο θα πρέπει να επιδιώκει την επιχειρησιακή αριστεία και να διασφαλίζει υψηλή ποιότητα υπηρεσιών σε ανταγωνιστικές τιμές. Θα πρέπει να εγγυάται την εμπιστοσύνη, την ασφάλεια και την προστασία των καταναλωτών με τη χρήση των πλέον προηγμένων μεθόδων και τεχνολογιών, και να συνεργάζεται με τις αρμόδιες αρχές.
                  
               
                     (6)
                  
                  
                     Το μητρώο θα πρέπει να διαχειρίζεται τον προϋπολογισμό του σύμφωνα με την αρχή της χρηστής οικονομικής διαχείρισης, δηλαδή σύμφωνα με τις αρχές της οικονομίας, της αποδοτικότητας και της αποτελεσματικότητας. Τυχόν ετήσιο πλεόνασμα πέραν των δαπανών και των επενδύσεων θα πρέπει να μεταφέρεται στον προϋπολογισμό της Ένωσης.
                  
               
                     (7)
                  
                  
                     Το μητρώο θα πρέπει να διασφαλίζει τη συνέχεια των υπηρεσιών του και τη λειτουργία του TLD.eu. Για τον σκοπό αυτό, το μητρώο θα πρέπει να διαθέτει και να επικαιροποιεί τακτικά ένα σχέδιο αποκατάστασης της λειτουργίας.
                  
               
                     (8)
                  
                  
                     Το μητρώο θα πρέπει να προωθεί τους στόχους της Ένωσης στον τομέα της διακυβέρνησης του διαδικτύου, όπως αναπτύχθηκε στα συμπεράσματα του Συμβουλίου της 27ης Νοεμβρίου 2014 με τίτλο «Διακυβέρνηση του διαδικτύου» και στην ανακοίνωση της Επιτροπής σχετικά με την πολιτική και τη διακυβέρνηση του διαδικτύου. Ο ρόλος της Ευρώπης στη διαμόρφωση του μέλλοντος της διακυβέρνησης του διαδικτύου (2). Κατόπιν αιτήματος της Επιτροπής, το μητρώο δύναται να αφιερώνει μέρος του ετήσιου πλεονάσματος για τη χρηματοδότηση των στόχων διακυβέρνησης του διαδικτύου.
                  
               
                     (9)
                  
                  
                     Προκειμένου να αυξηθεί η εμπιστοσύνη των πολιτών στον επιγραμμικό χώρο και να προστατευθούν τα νόμιμα δικαιώματα, όπως ορίζονται στο ενωσιακό δίκαιο, το μητρώο θα πρέπει να λάβει όλα τα μέτρα που είναι αναγκαία για την πρόληψη και την αντιμετώπιση των κερδοσκοπικών και καταχρηστικών καταχωρίσεων. Στο πλαίσιο αυτό, το μητρώο θα πρέπει να συνεργάζεται με το Γραφείο διανοητικής ιδιοκτησίας της Ευρωπαϊκής Ένωσης και με άλλους οργανισμούς της Ένωσης.
                  
               
                     (10)
                  
                  
                     Για να ενισχυθεί η εμπιστοσύνη των τελικών χρηστών στον TLD.eu και για να διασφαλίζεται υψηλό επίπεδο προστασίας των καταναλωτών, κατά την παροχή των υπηρεσιών του, το μητρώο θα πρέπει να λαμβάνει μέτρα εγγύησης της κυβερνοασφάλειας των συστημάτων.
                  
               
                     (11)
                  
                  
                     Το μητρώο θα πρέπει να προβλέπει απλές και αποτελεσματικές διαδικασίες επίλυσης των συμβατικών διαφορών σχετικά με τα ονόματα του τομέα.eu.
                  
               
                     (12)
                  
                  
                     Η τήρηση ακριβών βάσεων δεδομένων ονομάτων τομέα και δεδομένων καταχώρισης και η παροχή νόμιμης πρόσβασης στα εν λόγω δεδομένα, σύμφωνα με τους κανόνες της Ένωσης για την προστασία των δεδομένων, είναι ουσιαστικής σημασίας για την εγγύηση της ασφάλειας, της σταθερότητας και της ανθεκτικότητας του συστήματος ονομάτων τομέα. Για τον σκοπό αυτό, το μητρώο θα πρέπει, χρησιμοποιώντας τα κατάλληλα μέσα, να συλλέγει και να εγγυάται την ακεραιότητα και τη διαθεσιμότητα των δεδομένων WHOIS για τον TLD.eu και να επιτρέπει τη νόμιμη πρόσβαση στα εν λόγω δεδομένα σύμφωνα με τους κανόνες της Ένωσης για την προστασία των δεδομένων. Το μητρώο θα πρέπει να διαθέτει κατάλληλα μέτρα πρόληψης και διόρθωσης των ανακριβών δεδομένων καταχώρισης.
                  
               
                     (13)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής επικοινωνιών (COCOM) που έχει συσταθεί δυνάμει της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου (3),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Με τον παρόντα κανονισμό καθορίζονται οι αρχές που πρέπει να περιλαμβάνονται στη σύμβαση μεταξύ της Επιτροπής και του μητρώου όσον αφορά την οργάνωση, τη διοίκηση και τη διαχείριση του τομέα ανωτάτου επιπέδου («TLD»).eu, σύμφωνα με τον κανονισμό (ΕΕ) 2019/517.
         
         
            Άρθρο 2
            Προώθηση των αξιών της Ένωσης στο διαδίκτυο
            
               1.   Το μητρώο συμβάλλει στην ενίσχυση της ταυτότητας της Ένωσης και στην προώθηση των αξιών της Ένωσης στο διαδίκτυο. Ειδικότερα, το μητρώο, μέσω των πολιτικών του και των αλληλεπιδράσεών του με τους καταχωρητές, τους καταχωριζόμενους και άλλα ενδιαφερόμενα μέρη, προωθεί τον ανοικτό χαρακτήρα, την καινοτομία, την πολυγλωσσία και την προσβασιμότητα, την ελευθερία της έκφρασης και της πληροφόρησης, τον σεβασμό των ανθρωπίνων δικαιωμάτων και το κράτος δικαίου και λαμβάνει μέτρα για να ενισχύσει την ασφάλεια των χρηστών στο διαδίκτυο και τον σεβασμό της ιδιωτικής ζωής των χρηστών.
            
            
               2.   Το μητρώο προάγει ενεργά τη χρήση όλων των επίσημων γλωσσών της Ένωσης.
            
         
         
            Άρθρο 3
            Προώθηση του TLD.eu
            
               1.   Το μητρώο μεριμνά για την προβολή και τη χρήση του TLD.eu σε ολόκληρη την Ένωση, με σκοπό τη στήριξη της ψηφιακής ενιαίας αγοράς, την οικοδόμηση μιας επιγραμμικής ευρωπαϊκής ταυτότητας και την ενθάρρυνση διασυνοριακών επιγραμμικών δραστηριοτήτων.
            
            
               2.   Για την προώθηση της χρήσης του TLD.eu σε συγκεκριμένες υποεξυπηρετούμενες γεωγραφικές περιοχές της Ένωσης ή από ειδικές κατηγορίες καταχωριζόμενων, το μητρώο, κατόπιν αιτήματος της Επιτροπής, ενεργεί ως καταχωρητής, παρέχοντας απευθείας στους καταχωριζόμενους υπηρεσίες καταχώρισης ονομάτων τομέα. Η δραστηριότητα αυτή περιορίζεται στις γεωγραφικές περιοχές και στις κατηγορίες καταχωριζόμενων που καθορίζονται από την Επιτροπή.
            
            
               3.   Το μητρώο προωθεί τη χρήση του TLD.eu σε όλες τις διαθέσιμες παραλλαγές του και σε όλες τις ευρωπαϊκές γλώσσες.
            
         
         
            Άρθρο 4
            Χρηστή διακυβέρνηση
            
               1.   Το μητρώο διασφαλίζει τη χρηστή διακυβέρνηση του TLD.eu. Η εσωτερική δομή διακυβέρνησης του μητρώου διασφαλίζει την ευρεία εκπροσώπηση των ενδιαφερομένων, την αποδοτικότητα, την αποτελεσματικότητα, τη λογοδοσία, τη διαφάνεια και την ικανότητα απόκρισης.
            
            
               2.   Για τη διόρθωση ή τη βελτίωση της οργάνωσης, της διοίκησης και της διαχείρισης του TLD.eu, το μητρώο ζητεί συμβουλές από την Επιτροπή, συνεργάζεται με αυτήν και εφαρμόζει ειδικές οδηγίες της Επιτροπής σχετικά με τον TLD.eu και, όποτε το ζητήσει η Επιτροπή, λαμβάνει υπόψη τις γνώμες της πολυμερούς συμβουλευτικής ομάδας.
            
         
         
            Άρθρο 5
            Χρηστή διαχείριση
            
               1.   Το μητρώο διαχειρίζεται τον TLD.eu με γνώμονα το δημόσιο συμφέρον, με σκοπό την ενίσχυση της εμπιστοσύνης των πολιτών στο επιγραμμικό περιβάλλον.
            
            
               2.   Το μητρώο επιδιώκει την επιχειρησιακή αριστεία και διασφαλίζει υψηλή ποιότητα υπηρεσιών σε ανταγωνιστικές τιμές.
            
            
               3.   Το μητρώο εφαρμόζει διαδικασίες με τις οποίες διασφαλίζεται ότι η διαχείριση και η διοίκηση του TLD.eu τηρούν τις αρχές της διαφάνειας, της ασφάλειας, της σταθερότητας, της προβλεψιμότητας, της αξιοπιστίας, της προσβασιμότητας, της αποδοτικότητας και της μη διάκρισης, καθώς και ότι εξασφαλίζουν δίκαιες συνθήκες ανταγωνισμού και την προστασία των καταναλωτών, σύμφωνα με το ενωσιακό δίκαιο.
            
            
               4.   Το μητρώο καθορίζει διαδικασίες που εγγυώνται στους καταχωρητές την παροχή υπηρεσιών και πληροφοριών υπό τους ίδιους όρους και με την ίδια ποιότητα που χρησιμοποιεί για τις δικές του ισοδύναμες υπηρεσίες, ιδίως όταν ενεργεί ως καταχωρητής σύμφωνα με το άρθρο 3 παράγραφος 2.
            
            
               5.   Το μητρώο διαχειρίζεται τον TLD.eu σύμφωνα με τις αρχές της χρηστής οικονομικής διαχείρισης. Κατόπιν αιτήματος της Επιτροπής, το μητρώο παρέχει αποδεικτικά στοιχεία τήρησης των εν λόγω αρχών, ιδίως όσον αφορά την εκ μέρους του κατανομή των οικονομικών και ανθρώπινων πόρων για την εκτέλεση της σύμβασης. Το μητρώο υποβάλλεται σε εξωτερικό έλεγχο τουλάχιστον ανά διετία.
            
            
               6.   Το μητρώο παρέχει τις υπηρεσίες του σε όλες τις επίσημες γλώσσες της Ένωσης.
            
         
         
            Άρθρο 6
            Ασφάλεια και προστασία των καταναλωτών
            
               1.   Το μητρώο εγγυάται υψηλό επίπεδο ασφάλειας των συστημάτων δικτύου και πληροφοριών που χρησιμοποιεί για τη διαχείριση του TLD.eu. Στο πλαίσιο αυτό, διαθέτει συγκεκριμένες πολιτικές και συμμορφώνεται με τις πλέον σύγχρονες πρακτικές διαχείρισης κινδύνων στον τομέα της κυβερνοασφάλειας.
            
            
               2.   Το μητρώο καθορίζει σχέδιο συνέχισης/αποκατάστασης των δραστηριοτήτων με την προηγούμενη γραπτή συμφωνία της Επιτροπής. Το μητρώο αναθεωρεί περιοδικά το σχέδιο, με την προηγούμενη γραπτή συμφωνία της Επιτροπής.
            
            
               3.   Το μητρώο:
               
                           α)
                        
                        
                           παρέχει στους καταχωρητές και στους καταχωριζόμενους τα πλέον προηγμένα εργαλεία και τεχνολογίες για την προστασία τους από απειλές κατά της κυβερνοασφάλειας·
                        
                     
                           β)
                        
                        
                           χρησιμοποιεί προηγμένες μεθόδους για την αποφυγή καταχρηστικών καταχωρίσεων.
                        
                     
         
         
            Άρθρο 7
            Τέλη και πλεόνασμα
            
               1.   Το μητρώο κοινοποιεί εκ των προτέρων στην Επιτροπή τα τέλη που προτίθεται να επιβάλει για την καταχώριση ονόματος τομέα.eu και τις πληροφορίες σχετικά με τον τρόπο με τον οποίο αυτά σχετίζονται με το κόστος που ανακύπτει. Το μητρώο δημοσιεύει τα τέλη αυτά.
            
            
               2.   Στο τέλος κάθε λογιστικής χρήσης, το μητρώο μεταφέρει στον προϋπολογισμό της Ένωσης τυχόν καταγεγραμμένο πλεόνασμα που δεν έχει επενδυθεί για τη βελτίωση της ποιότητας των υπηρεσιών του ή για την προώθηση των στόχων της Ένωσης στον τομέα της διακυβέρνησης του διαδικτύου.
            
            
               3.   Το μητρώο κοινοποιεί στην Επιτροπή τα προβλεπόμενα για επενδύσεις ποσά που προβλέπεται να αφαιρεθούν από το δυνητικό πλεόνασμα που πρέπει να μεταφερθεί στον προϋπολογισμό της Ένωσης.
            
         
         
            Άρθρο 8
            Διακυβέρνηση του διαδικτύου
            
               1.   Το μητρώο προωθεί τους στόχους της Ένωσης στον τομέα της διακυβέρνησης του διαδικτύου. Στο πλαίσιο αυτό, συνεργάζεται με την Επιτροπή και, όποτε το ζητήσει η Επιτροπή, λαμβάνει υπόψη τις γνώμες που εκδίδει η πολυμερής συμβουλευτική ομάδα για τον τομέα.eu.
            
            
               2.   Κατόπιν αιτήματος της Επιτροπής, το μητρώο αφιερώνει μέρος του πλεονάσματος που δημιουργείται από τον TLD.eu για να προωθήσει τους στόχους της Ένωσης στον τομέα της διακυβέρνησης του διαδικτύου.
            
            
               3.   Το μητρώο διαθέτει λεπτομερές σχέδιο για τη χρηματοδότηση των στόχων στον τομέα της διακυβέρνησης του διαδικτύου. Το μητρώο καθορίζει το σχέδιο με την προηγούμενη γραπτή συμφωνία της Επιτροπής.
            
         
         
            Άρθρο 9
            Κερδοσκοπικές και καταχρηστικές καταχωρίσεις
            
               1.   Το μητρώο διαθέτει πολιτικές και διαδικασίες για τον ενεργό μετριασμό των κερδοσκοπικών και καταχρηστικών καταχωρίσεων ονομάτων τομέα στον TLD.eu, σύμφωνα με το άρθρο 11 στοιχεία β), γ) και ε) του κανονισμού (ΕΕ) 2019/517. Στο πλαίσιο αυτό, το μητρώο συνεργάζεται με το Γραφείο διανοητικής ιδιοκτησίας της Ευρωπαϊκής Ένωσης και με άλλους οργανισμούς της Ένωσης.
            
            
               2.   Το μητρώο λαμβάνει υπόψη τουλάχιστον τα δικαιώματα διανοητικής ιδιοκτησίας που καλύπτονται από τη δήλωση 2005/295/ΕΚ της Επιτροπής (4), συμπεριλαμβανομένων των δικαιωμάτων πνευματικής ιδιοκτησίας, των εμπορικών σημάτων και των γεωγραφικών ενδείξεων που προβλέπονται στο ενωσιακό ή το εθνικό δίκαιο και, εφόσον προστατεύονται από το εθνικό δίκαιο των κρατών μελών στα οποία κατέχονται: τα μη κατατεθέντα εμπορικά σήματα, τις εμπορικές επωνυμίες, τα αναγνωριστικά ταυτότητας επιχειρήσεων, τις εταιρικές επωνυμίες, τα οικογενειακά ονόματα και τους χαρακτηριστικούς τίτλους προστατευόμενων λογοτεχνικών και καλλιτεχνικών έργων.
            
            
               3.   Για να μετριαστούν οι κερδοσκοπικές και καταχρηστικές καταχωρίσεις ονομάτων τομέα, το μητρώο διαθέτει πολιτικές και διαδικασίες διασφάλισης της ακρίβειας των δεδομένων καταχώρισης, ιδίως των δεδομένων που ταυτοποιούν τους καταχωριζόμενους. Το μητρώο διασφαλίζει ότι οι καταχωρητές διαχειρίζονται τις καταχωρίσεις σύμφωνα με τις αρχές της ασφάλειας και της ακρίβειας των δεδομένων και σύμφωνα με το ενωσιακό δίκαιο.
            
            
               4.   Το μητρώο διαθέτει πολιτικές και διαδικασίες για τις αιτήσεις καταχώρισης και για την επαλήθευση των κριτηρίων καταχώρισης και των δεδομένων των καταχωριζόμενων, τα οποία διασφαλίζουν ότι οι επαληθεύσεις των πληροφοριών πραγματοποιούνται πριν από την καταχώριση ή μεταγενέστερα, με πρωτοβουλία του μητρώου ή ως αποτέλεσμα διαφοράς που αφορά την καταχώριση του εν λόγω ονόματος τομέα.
            
         
         
            Άρθρο 10
            Ανάκληση ονομάτων τομέα
            
               1.   Το μητρώο εφαρμόζει πολιτικές και διαδικασίες ανάκλησης ονομάτων τομέα με δική του πρωτοβουλία, όπως περιγράφεται στο άρθρο 4 παράγραφος 3 του κανονισμού (ΕΕ) 2019/517, ή προσφεύγοντας σε κατάλληλη εξωδικαστική ή δικαστική διαδικασία. Ειδικότερα, το μητρώο ανακαλεί ονόματα τομέα που έχουν καταχωριστεί χωρίς δικαιώματα ή έννομα συμφέροντα επί του ονόματος ή τα οποία χρησιμοποιούνται κακόπιστα.
            
            
               2.   Η διαδικασία ανάκλησης ονομάτων τομέα περιλαμβάνει ειδοποίηση του κατόχου του ονόματος τομέα και παρέχει στον κάτοχο την ευκαιρία να λάβει τα κατάλληλα μέτρα.
            
         
         
            Άρθρο 11
            Διαδικασία εναλλακτικής επίλυσης διαφορών (ΕΕΔ)
            
               1.   Το μητρώο παρέχει απλές, προσβάσιμες, αποτελεσματικές και ενιαίες διαδικασίες επίλυσης διαφορών που αφορούν την καταχώριση ονομάτων τομέα.eu.
            
            
               2.   Οι κανόνες για τις διαδικασίες εναλλακτικής επίλυσης διαφορών που καθορίζει το μητρώο συμμορφώνονται με την οδηγία 2013/11/ΕΕ του Ευρωπαϊκού Κοινοβουλίου και του Συμβουλίου (5). Οι κανόνες αυτοί λαμβάνουν υπόψη τις βέλτιστες διεθνείς πρακτικές στον εν λόγω τομέα, συμπεριλαμβανομένων των σχετικών συστάσεων του Παγκόσμιου Οργανισμού Διανοητικής Ιδιοκτησίας, και συμμορφώνονται με ενιαίους διαδικαστικούς κανόνες που συνάδουν με εκείνους που καθορίζονται στην ενιαία πολιτική του ICANN για την επίλυση διαφορών σχετικά με τα ονόματα τομέα.
            
            
               3.   Το μητρώο δύναται να επιλέγει ευυπόληπτους παρόχους εναλλακτικής επίλυσης διαφορών που διαθέτουν την κατάλληλη εμπειρογνωσία. Η διαδικασία επιλογής είναι αντικειμενική, διαφανής και αμερόληπτη. Το μητρώο δημοσιεύει τον κατάλογο των παρόχων αυτών.
            
         
         
            Άρθρο 12
            Βάσεις δεδομένων με ονόματα τομέα και δεδομένα καταχώρισης
            
               1.   Το μητρώο διαθέτει πολιτικές και διαδικασίες που διασφαλίζουν ότι η βάση δεδομένων WHOIS περιλαμβάνει ακριβείς και επικαιροποιημένες πληροφορίες και ότι η δημοσίευση των εν λόγω δεδομένων και η πρόσβαση σε αυτά είναι σύμφωνη με τους κανόνες της Ένωσης για την προστασία των δεδομένων.
            
            
               2.   Η εσκεμμένη υποβολή ανακριβών πληροφοριών αποτελεί βάσιμο λόγο για να θεωρηθεί ότι η καταχώριση του ονόματος τομέα πραγματοποιήθηκε κατά παράβαση των όρων καταχώρισης.
            
         
         
            Άρθρο 13
            Συνεργασία με αρμόδιες αρχές
            
               1.   Το μητρώο συνεργάζεται με τις αρμόδιες αρχές που συμμετέχουν στην καταπολέμηση του κυβερνοεγκλήματος. Συνεργάζεται επίσης με αρμόδιες αρχές και δημόσιους και ιδιωτικούς φορείς που δραστηριοποιούνται στους τομείς της καταπολέμησης των κερδοσκοπικών και καταχρηστικών καταχωρίσεων, της κυβερνοασφάλειας και της ασφάλειας των πληροφοριών, της προστασίας των καταναλωτών και της προστασίας των θεμελιωδών δικαιωμάτων. Παρέχει στις αρμόδιες αρχές και στους δημόσιους φορείς πρόσβαση σε δεδομένα σύμφωνα με το ενωσιακό ή με το εθνικό δίκαιο που είναι σύμφωνο με το ενωσιακό δίκαιο, μεταξύ άλλων βάσει αποφάσεων δικαστηρίων ή αρμόδιων αρχών που διαθέτουν σχετικές εξουσίες.
            
            
               2.   Το μητρώο καθορίζει διαδικασίες για τη διευκόλυνση της συνεργασίας με τις αρμόδιες αρχές και τους δημόσιους και ιδιωτικούς φορείς.
            
         
         
            Άρθρο 14
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 91 της 29.3.2019, σ. 25.
         
            (2)  COM/2014/072.
         
            (3)  Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών (ΕΕ L 321 της 17.12.2018, σ. 36).
         
            (4)  Δήλωση της Επιτροπής σχετικά με το άρθρο 2 της οδηγίας 2004/48/ΕΚ του Ευρωπαϊκού Κοινοβουλίου και του Συμβουλίου σχετικά με την επιβολή των δικαιωμάτων διανοητικής ιδιοκτησίας (ΕΕ L 94 της 13.4.2005, σ. 37).
         
            (5)  Οδηγία 2013/11/ΕΕ του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την εναλλακτική επίλυση καταναλωτικών διαφορών και για την τροποποίηση του κανονισμού (ΕΚ) αριθ. 2006/2004 και της οδηγίας 2009/22/ΕΚ (ΕΕ L 165 της 18.6.2013, σ. 63).